Nordean mukaan lähimaksua ei voi kytkeä korteista pois.

Nordean uusissa korteissa on lähimaksu automaattisesti. Mostphotos

Verkkopalvelu Redditissä leviää suomalaiskäyttäjän anonyymi kertomus kadonneesta lompakosta ja maksukortista.

Kertomusta ei ole voitu varmistaa.

Käyttäjä kertoo kadottaneensa lompakkonsa viime viikolla. Mukana meni Nordean credit- ja debit-ominaisuuksilla varustettu kortti lähimaksulla.

Käyttäjä kertoo sulkeneensa kortin mobiiliapplikaatiossa. Kuitenkin Nordean Wallet -sovellus ilmoitti pari tuntia myöhemmin, että kortilla on tehty lähimaksu.

Kertoja luuli sulun koskeneen vain luottopuolta, soitti sulkupalveluun ja sulki kortin kokonaan.

Lähimaksut kuitenkin jatkuivat vielä seuraavana päivänä. Tässä vaiheessa kertoja kirjoittaa soittaneensa pankkiin, josta vakuuteltiin, että systeemissä on vain viivettä, ja että ostoksia ei veloitettaisi. Hän siirsi kuitenkin rahat pois tililtään.

Tilille tuli kuitenkin palkka, jolloin epäillyn varkaan ostoksia oli jälleen veloitettu tililtä.

Käyttäjä on käärmeissään siitä, millaista vaivaa asia aiheuttaa. Hän manaa sitä, että joutuu tekemään asiasta reklamaation kirjeitse.

”Pankki korvaa vahingot”

Nordean korteista vastaava johtajan Valtteri Korhonen vastaili sähköpostitse Iltalehden kysymyksiin aiheesta.

Voiko kyseistä tapausta todentaa tapahtuneeksi?

– Pankkisalaisuuden vuoksi emme voi kommentoida yksittäisiä asiakastapauksia.

Miten maksukortin kuoletus toimii, jos kortti katoaa?

– Kortin voi sulkea mobiilipankista tai soittamalla kortin sulkupalveluun. Kun asiakas on sulkenut korttinsa, hän ei ole enää vastuussa sulun jälkeisistä maksutapahtumista. Pankki korvaa näissä tapauksissa kortin haltijalle syntyneet vahingot, kunhan asiakas reklamoi niistä viipymättä ja totuudenmukaisesti.

Onko todella niin, että lähimaksu toimii vielä kuoletuksen jälkeenkin ja kuinka kauan, jos niin on?

– Korttiostot saattavat onnistua tietyissä tilanteissa myös katoamisilmoituksen teon jälkeen, koska maksupääte ei ole aina yhteydessä pankin järjestelmään. Kortinhaltija ei kuitenkaan enää vastaa näistä väärinkäyttötapauksista.

Miten lähimaksuja kontrolloidaan? Välillähän kortti pyytää pin-koodia. Miten se tapahtuu, ja onko siihen esimerkiksi joku päivittäinen raja?

– Tunnuslukua pyydetään lähimaksuissa satunnaisesti turvallisuussyistä.

Onko lähimaksun yleistyminen lisännyt väärinkäytöksiä?

– Tällaisesta ei ole kokemuksia vaan lähimaksaminen on yhtä turvallista kuin muukin korttimaksaminen. Lähimaksamisen myötä esimerkiksi tunnuslukujen urkintatapaukset ovat vähentyneet.

Voiko lähimaksun poistaa kortista, jos haluaa?

– Tällä hetkellä korttien lähimaksuominaisuutta ei voi kytkeä pois päältä. Seuraamme kuitenkin tiiviisti asiakaspalautteita ja markkinakehitystä. Lähimaksuominaisuus sisältyy kaikkiin Nordean uusiin ja uusittaviin kortteihin. Haluamme kannustaa lähimaksun käyttöön sen helppouden, nopeuden ja turvallisuuden vuoksi.